বাইতুল মাওলিদ
বাইতুল মাওলিদ (আরবি: بَيْت ٱلْمَوْلِد, অনুবাদ 'জন্মস্থান') সৌদি আরবের মক্কায় মসজিদ আল-হারামের নিকট অবস্থিত একটি ঐতিহাসিক স্থান ছিল, যেখানে ইসলামের নবি মুহাম্মাদ জন্মগ্রহণ করেছিলেন বলে মনে করা হয়। এই স্থানটিকে ভেঙে বর্তমানে একটি গ্রন্থাগার প্রতিষ্ঠা করা হয়েছে। আমিনা বিনতে ওয়াহাব ইবনে আবদ মান্নাফ রবিউল আউয়াল মাসে আনুমানিক ৫৩ হিজরি পূর্বাব্দে অথবা ৫৭০ খ্রিস্টাব্দে এই স্থানেই মুহাম্মাদকে জন্ম দিয়েছিলেন বলে বিশ্বাস করা হয়। তাঁর স্বামী আবদুল্লাহ ইবনে আবদুল মুত্তালিব তিন থেকে ছয় মাস আগে মৃত্যুবরণ করেন। সিনিয়র আলেমদের সাথে পরামর্শ করার পর আধুনিক সৌদি আরবের প্রতিষ্ঠাতা বাদশাহ আবদুল আজিজ বিন আবদুর রহমান আল সৌদ, মুহাম্মাদের জন্মস্থান ভেঙে আধুনিক গ্রন্থাগার প্রতিষ্ঠা করেন, যা মক্কা আল মুকাররামা গ্রন্থাগার (আরবি: مَكْتَبَة مَكَّة ٱلْمُكَرَّمَة, প্রতিবর্ণীকৃত: Maktabah Makkah Al-Mukarramah) নামে পরিচিত।